Dafydd Dafis (actor)

Actor a cherddor o Gymru oedd Dafydd Dafis (1 Medi 1958 – 3 Ebrill 2017). Defnyddiodd yr enw Tom Richmond ar gyfer ei waith actio am gyfnod, oherwydd bod aelod arall o Equity gyda'r un enw.

 Bywyd cynnar ac addysg 
Magwyd Dafydd Tomos DaviesCwmni Snapyn - Ty'r Cwmnïau yn Rhosllannerchrugog ac roedd ganddo frawd hŷn Ifan a brawd iau Rhys. Enw ei fam oedd Olga a'i dad oedd John Tudor Davies MBE, cyn arweinydd Côr Meibion Rhosllannerchrugog, a fu farw yn 2015. Aeth i Ysgol Morgan Llwyd lle gymerodd ran mewn sawl opera roc.

Yn ei arddegau fe'i hysbrydolwyd wrth glywed cerddoriaeth jazz Miles Davis ac fe ddysgodd chwarae'r sacsoffon fel oedolyn. Aeth ymlaen i astudio yng Ngholeg Cerdd a Drama Cymru yng Nghaerdydd.

 Gyrfa 
Ar ôl graddio gweithiodd gyda Cwmni Theatr Cymru a Cwmni Theatr Gwynedd. Cafodd y prif ran yn y ddrama gerdd Enoc Huws ym 1989.

Bu'n chwarae gyda nifer o fandiau Cymreig yn cynnwys band Steve Eaves. Perfformiodd sawl gwaith ar Cân i Gymru ac un o'i ganeuon mwyaf adnabyddus oedd "Tŷ Coz", a gyfansoddwyd gan Iwan Llwyd ac Elwyn Williams ar gyfer y gystadleuaeth yn 1993. Cyhoeddwyd dau albwm ar label Sain ac un albwm ar label Fflach yn cynnwys albwm unigol Ac Adre' Mor Bell Ag Erioed yn 1995. Cydweithiodd gyda Pwyll ap Siôn ar yr albwm Ôl y Fflam (Sain, 2006).

Roedd wedi actio yn y cyfresi Paradwys Ffŵl, Rownd a Rownd, Tipyn o Stad, Porth Penwaig, Y Stafell Ddirgel, Pen Talar ac Heliwr ymhlith eraill. Roedd ei ddramâu teledu yn cynnwys Provence. 

Bywyd personol
Priododd yr actores Manon Elis yn 2001.

Fe'i canfuwyd yn farw ym Mhorthaethwy ar 3 Ebrill 2017. Roedd wedi lladd ei hun, wedi dioddef o iselder ers rhai blynyddoedd.

Cynhaliwyd ei angladd yn Amlosgfa Pentre Bychan, Wrecsam ar ddydd Mawrth, 18 Ebrill 2017 am 11:30 y bore.

Cyfeiriadau

Dolenni allanol


Categori:Genedigaethau 1958
Categori:Marwolaethau 2017
Categori:Actorion teledu o Gymru
Categori:Actorion theatr o Gymru
Categori:Cerddorion o Gymru
Categori:Pobl o Rosllannerchrugog
Categori:Pobl addysgwyd yn Ysgol Morgan Llwyd
Categori:Cyn-fyfyrwyr Coleg Brenhinol Cerdd a Drama Cymru